**Szentendre Város Önkormányzata Képviselő-testületének 25/2024. (XII. 17.) önkormányzati rendelete**

**a távhő-szolgáltatásról, és a szolgáltatási díjak alkalmazásáról**

Szentendre Város Önkormányzat Képviselő-testülete a távhőszolgáltatásról szóló 2005. évi XVIII. törvény 60. § (3) bekezdésében és a törvény egyes rendelkezéseinek végrehajtásáról szóló 157/2005. (VIII. 15.) Korm. rendelet, valamint az árak megállapításáról szóló 1990. évi. LXXXVII törvény 7. § (5) bekezdésében kapott felhatalmazás alapján a távhőszolgáltatás szabályainak, hatósági díjainak megállapítására és a díjalkalmazás feltételeire vonatkozóan a következő rendeletet alkotja.

*I. Fejezet*

*Általános rendelkezések*

**1. A rendelet hatálya**

**1. §**

A rendelet hatálya Szentendre város közigazgatási területén, a távhőszolgáltatást végző távhőszolgáltatóra (aki egyben a távhőtermelő) és a szolgáltatást igénybevevő felhasználókra és díjfizetőkre, valamint a közöttük lévő jogviszonyra terjed ki.

**2. Általános követelmények**

**2. §**

A távhőszolgáltatást a távhőszolgáltatásról szóló törvény (a továbbiakban: Tszt.) 2. §-ban foglaltak szerint kell végezni. Törekedni kell az érdekek kölcsönös érvényesülésére, a felhasználói érdekképviseletekkel való együttműködésre. Az önkormányzat és a szolgáltató a törvény betartása mellett arra törekszik, hogy a felhasználók energia takarékosságához fűződő érdekeit elősegítse, a táv-hőszolgáltatási díjak átláthatóságát és megalapozottságát biztosítsa.

**3. Fogalom meghatározások**

**3. §**

A rendelethez tartozó fogalmakat a Tszt, és a Távhőszolgáltató Üzletszabályzata tartalmazza.

*II. Fejezet*

*Közigazgatási hatáskörök és fogyasztói érdekvédelem*

**4. Hatáskörök**

**4. §**

(1) Szentendre Város Önkormányzat (továbbiakban: Önkormányzat) köteles biztosítani a távhőszolgáltatásba bekapcsolt lakóépületek és vegyes célra használt épületek távhőellátását.

(2) Az ellátási kötelezettséget az Önkormányzat a Városi Szolgáltató Zrt. engedélyes (továbbiakban távhőszolgáltató vagy szolgáltató) által üzemeltetett távhőtermelő és elosztó rendszeren keresztül biztosítja.

(3) A távhőszolgáltató e rendelet szerint kezdeményezheti a távhőszolgáltatás legmagasabb hatósági árairól szóló rendelet, illetve az Üzletszabályzat módosítását, részletes hatáskörét e rendelet, illetve az Üzletszabályzata tartalmazza.

(4) Hatás és feladatkörrel rendelkeznek:

*a)* Önkormányzat Képviselő testülete a Tszt. 6. § (2), 52. § (2) bekezdése

*b)* Önkormányzat Jegyzője a Tszt. 7, 10 §,

*c)* Képviselő-testület SZMSZ szerint megjelölt bizottságai,

*d)* Szolgáltató a törvény, kormányrendelet és a képviselő-testületi rendelet szerint.

**5. Fogyasztóvédelem**

**5. §**

A távhőszolgáltatással kapcsolatos fogyasztóvédelmi feladatokat is ellátó Önkormányzat:

*a)* döntéseiben tekintettel van a felhasználók érdekeire, védi azokat,

*b)* Képviselő-testülete a szakbizottsága útján időszakosan beszámoltatja a szolgáltatót a felhasználói (díjfizetői**)** vitás ügyekről, a beszámolót értékeli, és az eredményt ismerteti az érdekképviseleti szervezettel,

*c)* szakmai kérdésekben a Magyar Energetikai és Közmű-szabályozási Hivatallal együttműködik.

**6. §**

(1) A Jegyző véleményezésre köteles megküldeni a felhasználói érdek-képviseleteknek a testületi előterjesztést mellékleteivel együtt, illetve e rendelet 4. § (3) bekezdése szerinti szolgáltatói kezdeményezést, döntések előtt legalább 20 nappal.

(2) A távhőszolgáltatással kapcsolatos képviselő-testületi előterjesztésekhez mellékelni kell a felhasználói érdekképviseletek írásos véleményét. Véleményeltérésük pedig nem halasztó hatályú.

**7. §**

(1) A távhőszolgáltató köteles együttműködni a felhasználókat érintő kérdésekben a fogyasztóvédelmi szervekkel, továbbá a felhasználói érdek-képviseletekkel.

(2) A szolgáltató az (1) bekezdésben meghatározott kötelezettsége teljesítése során:

*a)* az e rendelet 6. § (1) bekezdésében meghatározott szerv, szervezet kérésére köteles tájékoztatást adni a távhő-szolgáltatással kapcsolatos tevékenységéről és gazdálkodásáról, és adatokat szolgáltatni részükre etikai és üzleti titoktartásra vonatkozó szabályok betartásával;

*b)* a szolgáltató a távhő-szolgáltatással kapcsolatos energiafogyasztás (gáz, villamos energia, víz) havi adatait köteles a helyi érdekképviseleti szervezetnek (elnökének) kérésre megküldeni;

*c)* az Üzletszabályzat, illetőleg módosításainak kidolgozásában köteles kikérni a véleményüket;

*d)* az Üzletszabályzat betartásának ellenőrzésében az engedélyező hatósággal együttesen résztvevő szerveket köteles kérésre tájékoztatni;

*e)* a szüneteltetés és korlátozás feltételeinek megállapítása során, az adott műszaki körülmények között köteles egyeztetni a felhasználói érdekképviseletekkel, elfogadható javaslataikat figyelembe venni, az el nem fogadott javaslatokat pedig továbbítani az Önkormányzathoz;

*f)* általános közszolgáltatási szerződés általános szövegét köteles egyeztetni a helyi felhasználói érdekképviselettel.

**6. Panaszügyek**

**8. §**

A szolgáltató a felhasználói (díjfizetői) panaszok kezelését, valamint a fogyasztóvédelemről szóló 1997. évi CLV. törvény, valamint egyes kapcsolódó törvények módosításáról szóló 2008. évi XLII. törvény előírásait figyelembe véve az Üzletszabályzatában részletesen köteles szabályozni és azt a honlapján közzétenni.

**7. Felhasználói közösség működése**

**9. §**

(1) A Tszt 3. § g) pont szerinti felhasználó képviselője a társasházakról, a lakásszövetkezetekről szóló törvény és e rendelet szerint köteles eljárni.

(2) A felhasználó képviselőjének (közös képviselő) vagy hőmennyiségmérőhöz tartozó épület közössége képviselőjének feladatköre:

*a)* a közszolgáltatási szerződés megkötése;

*b)* a szerződésmódosítás;

*c)* a szolgáltatással összefüggő ügyintézés;

*d)* a távhőszolgáltatás megkezdésére vagy befejezésére vonatkozó nyilatkozat;

*e)* a távhő-szolgáltatási díj megosztási módjának, arányának meghatározása, illetve azok megváltoztatása.

(3) Szolgáltatói hőközpontból való hőellátás esetén az érintett felhasználók képviselőinek együttesen kell kérni a szolgáltatás megkezdésére és befejezésére vonatkozó igényüket, mivel azokat szolgáltató valamennyi érintett felhasználóra kiterjedően azonos módon és mértékben tudja, teljesíti. (R. 3. melléklete Távhő Közszolgáltatási Szabályzat – a továbbiakban TKSZ – 12. 1.)

*III. Fejezet*

*A távhőrendszer működtetése és fejlesztése*

**8. Szolgáltatói berendezés működtetése**

**10. §**

(1) A szolgáltatói berendezéseket a távhőszolgáltató köteles üzemeltetni, karbantartani és fejleszteni. Ez a kötelezettsége kiterjed a szolgáltatói hőközpontból az ellátott épületeket összekötő vezetékhálózatra - mint a távhővezetékhálózat részére - a csatlakozási pontig bezárólag. A hőközpontokat (azok helyiségeit) a szolgáltató üzemelteti, karbantartja, fejleszti. A hőfogadó állomás vonatkozásában ez a kötelezettsége a csatlakozási pontig terjed. A helyiség mindenkori tulajdonosa az azokba történő bejutást köteles biztosítani.

(2) A szolgáltatói hőközpontból kiinduló, a hőhordozó közeget az ellátott épületekbe továbbító távhővezetéknek (összekötő vezetéknek) az egyes épületeken átmenő szakaszai által az épületekből elfoglalt térrészlet után a távhőszolgáltatót fizetési kötelezettség nem terhelheti, és a távhőszolgáltató sem számíthat fel az érintett felhasználók részére az ilyen vezetékek fenntartásáért és üzemeltetéséért költséget.

(3) A fűtési vezetékhálózat hőhordozó közegének, valamint a használati melegvíznek a felhasználói cirkulációs vezetékben történő keringtetése a szolgáltató feladata.

**9. A felhasználói berendezés létesítése és működtetése**

**11. §**

(1) A felhasználói berendezés létesítése – más megállapodás hiányában – a felhasználási hely tulajdonosának kötelessége.

(2) A felhasználói hőközpont kiviteli tervének elkészítéséhez a távhőszolgáltató köteles adatokat szolgáltatni, a kiviteli tervet 30 napon belül díjmentesen felülvizsgálni.

(3) A hőközpontok üzembe helyezési eljárásához a távhőszolgáltatót meg kell hívni, abban a távhőszolgáltató közreműködni köteles. A közreműködésért díj nem számítható fel.

(4) Az elkészült felhasználói berendezést a szolgáltatói berendezéssel – a szerződésben meghatározott feltételek mellett – csak a távhőszolgáltató kapcsolhatja össze, a távhőfogyasztás elszámolására alkalmas mérőeszköz egyidejű felszerelésével, melyet a szolgáltató üzemeltet.

**12. §**

(1) A felhasználói berendezés üzemeltetése és fenntartása a felhasználási hely tulajdonosának kötelessége.

(2) A Tszt. hatálybalépésekor már meglévő felhasználói hőközpontokra, amennyiben azok a távhőszolgáltató tulajdonát képezik, e rendelet 10. § (1) bekezdésében foglaltak az irányadók.

(3) Az üzemeltető a felhasználók folyamatos és biztonságos ellátása érdekében köteles az általa üzemeltetett berendezés üzemképes állapotáról gondoskodni.

(4) A meglévő felhasználói berendezést (hőleadó készüléket) a szolgáltató előzetes hozzájárulásával lehet áthelyezni, átalakítani, megszüntetni.

*IV. Fejezet*

*Távhőszolgáltató és a fogyasztó közötti jogviszony*

**10. Igénybejelentés, tájékoztatás, csatlakozási díj**

**13. §**

(1) Távhőt vételezni kívánó új vagy többletteljesítményt igénylő meglevő felhasználási hely tulajdonosának igénybejelentésére a távhőszolgáltató köteles 30 napon belül az igény kielégítésének műszaki-gazdasági feltételeiről előzetes tájékoztatást adni, és a legkedvezőbb vételezési mód meghatározásában az igénylővel együttműködni.

(2) A csatlakozási díj összegét a Képviselő-testület jelen rendeletben állapítja meg az árak megállapításáról szóló 1990. évi LXXXVII. törvény 7. § (5) bekezdése alapján, melynek mértéke a mindenkori éves alapdíj 50%-a.

(3) A bejelentett új vagy növekvő hőigény kielégítésére és a csatlakozási díj fizetésének módjára a feleknek külön szerződést kell kötniük, amelyben meg kell jelölni a távhőszolgáltató rendszer létesítésének (bővítésének, átalakításának), valamint a csatlakozási díj fizetésének a határidejét.

**11. Közszolgáltatási szerződés**

**14. §**

(1) A távhőszolgáltató a felhasználóval a Tszt. 37. §-39. §-ba foglaltak figyelembe vételével közszolgáltatási szerződést köt. Annak kötelező tartalmát a TKSZ 9. és 10. pontjai tartalmazzák. Mellékletében fel kell tüntetni a díjfizetők nevét (elérhetőségét), valamint a lakások légköbméterét.

(2) A szolgáltatás igénybevételével létrejött közszolgáltatási szerződésre e rendelet, továbbá a távhőszolgáltató Üzletszabályzatának rendelkezései vonatkoznak.

(3) Nem köteles a távhőszolgáltató a közszolgáltatási szerződés megkötésére, ha a felhasználó nem fizette meg e rendelet 13. § (2) pontban meghatározott csatlakozási díjat.

(4) A közszolgáltatási szerződés-minták (formanyomtatványok) az Üzletszabályzat mellékletét képezik, abban foglaltakon túlmenő jogszerűtlen feltételeket egyik fél sem támaszthat.

(5) A szerződéskötés menetét, határidőket (kezdeményezés, szerződés-tervezet megküldése, véleményeltérés, egyeztetések, a szerződés létrejötte) az Üzletszabályzatban kell szabályozni.

(6) A felhasználó személyében bekövetkezett változást a régi és új felhasználó 15 napon belül együttesen köteles a szolgáltatónak bejelenteni. Ugyanez vonatkozik arra, ha a felhasználó képviselője tekintetében történik változás.

**15. §**

(1) Az általános közszolgáltatási szerződést a felhasználó 30 napos felmondási időpontra, a Tszt. 38. § (2) bekezdése és a TKSZ 27. pontjába foglalt előírásainak figyelembevételével mondhatja fel az abban meghatározottak együttes teljesítése mellett. Az épületrészben történő szerződés felmondása a TSzt 38. § (5) bekezdése alapján történhet.

(2) Egyedi közszolgáltatási szerződést az egyéb felhasználó a szerződésben meghatározott felmondási idővel az abban meghatározott időpontra mondhatja fel. A Tszt. 38. § (2) bekezdésében felsorolt feltételek az egyedi közszolgáltatási szerződés felmondására is irányadóak.

(3) A közszolgáltatási szerződést a távhőszolgáltató csak a Tszt. 49. § (2) bekezdés b és e) pontjában meghatározott szerződésszegés esetén mondhatja fel, valamint akkor, ha tudomást szerez arról, hogy a vele szerződéses viszonyban álló felhasználó a távhő vételezését a felhasználási helyen megszüntette. Ebben az esetben a közszolgáltatási szerződés felmondása miatt az épületben, épületrészben esetleg bekövetkező kár a felhasználót terheli.

(4) Ha a felhasználói berendezés kikapcsolása bármely okból megtörtént, a felhasználó az átmenő vezeték vagy bármely más távfűtési berendezés meglétét és karbantartását köteles tűrni, elősegíteni, azokon beavatkozást, átalakítást nem végezhet.

**16. §**

A szolgáltató az általános közszolgáltatási szerződés megkötését feltételhez kötheti,

*a)* ha az azt kezdeményező felhasználóval korábban fennálló közszolgáltatási szerződését szerződésszegés, illetve e rendelet 20. § (12) bekezdésében foglalt okokból mondta fel;

*b)* szerződés ismételt megkötéséhez feltétel lehet a kikapcsolás időtartamára is esedékes alapdíj megfizetése;

*c)* olyan egyéb feltétel is kiköthető, melyet az Üzletszabályzat tartalmaz.

**12. Mérés, elszámolás**

**17. §**

(1) A szolgáltatott távhő elszámolása hőmennyiségmérés szerint történik.

(2) A hőközponti mérés helyeit a 4. melléklet tartalmazza.

(3) Az elszámolás alapjául szolgáló és a távhőszolgáltató költségén felszerelt mérőeszköz a távhőszolgáltató tulajdona.

(4) A leplombált mérőeszközt csak a két fél, a szolgáltató és a felhasználó képviselője, jelenlétében lehet visszaszerelni, illetve újat felszerelni.

(5) A felhasználó kérheti a távhőszolgáltatótól a szolgáltató által alkalmazott mérőeszköz mérésügyi felülvizsgálatát. Ha a mérőeszköz felülvizsgálata indokolt volt, annak költsége a távhőszolgáltatót terheli, ellenkező esetben a költséget a felhasználó köteles viselni.

(6) A felhasználó és díjfizető által felszerelt és alkalmazott hőmennyiségmérő vagy használati melegvízmérő mérőeszköz felülvizsgálatát a szolgáltató is kérheti. Ha a mérőeszköz felülvizsgálata indokolt volt, annak költségei a felhasználót terhelik, ellenkező esetben a szolgáltatót.

(7) A mérőeszközök hitelességét a mérésügyről szóló 127/1991. (X. 9.) Korm. sz. rendelet és a végrehajtására kiadott 127/1991. (X. 9.) Korm. rendelet alapján kell megállapítani.

(8) A hőmennyiségmérők rongálás elleni védelméről és a plombák épségéről az tulajdonos köteles gondoskodni.

(9) A hőmennyiségmérő vagy használati melegvíz-mérő meghibásodása esetén az előző év hasonló időszak felhasználását kell figyelembe venni.

**18. §**

(1) A távhőszolgáltató a szolgáltatott távhő mennyiségét a felhasználói hőközpontban, és a hőfogadó állomáson köteles mérni és elszámolni.

(2) A szolgáltatott távhő mennyisége épületrészenként is mérhető és elszámolható a Tszt. 43. § (5) bekezdésben foglalt feltételek teljesülése esetén.

(3) A szolgáltatás helyét, mértékét és tartalmát a mért távhő díjának épületrészenkénti megosztásának és kiegyenlítésének módját a felhasználó és a távhőszolgáltató megállapodása rögzíti. A távhő-szolgáltatási díj kiegyenlítése a Tszt. 44. § (1) bekezdésbe foglaltak szerint együttesen, vagy épületrészenként külön-külön is történhet. Külön történő díjfizetés esetén a díj épületrészenkénti megosztása és a megosztás szerinti számlázás – a tulajdonosok által meghatározott arányok, valamint a TKSZ rendelkezései szerint – a távhőszolgáltató feladata. Költségmegosztók alkalmazása esetén a TKSZ 18.7.1. pontja alapján a tulajdonosi közösség képviselője a távhőszolgáltató által meghatározott ütemezésben és módon köteles adatot szolgáltatni a költségmegosztók mérési adatairól a távhőszolgáltató részére a TKSZ 18.7.2. pontja szerinti információ szolgáltatás érdekében.

(4) A tulajdonosok a mért hőmennyiség hődíjának megosztása céljából költségmegosztókat alkalmaznak, amennyiben a távhőszolgáltatásról szóló 2005. évi XVIII. törvény végrehajtásáról szóló 157/2005. (VIII. 15.) Korm. rendelet 8. melléklet szerint elvégzett költséghatékonysági vizsgálat alapján az költséghatékony. A költségmegosztók alkalmazása az alábbiak szerint történik:

*a)* A költségosztókat az épületrészek legalább 90%-ában felszerelték.

*b)* A költségmegosztók beszerzésének és felszerelésének, valamint a szükséges átalakításnak a költségei, a felhasználókat terheli.

*c)* A költségmegosztók fenntartása, adatainak leolvasása és azok alapján a díjszétosztási arányok meghatározása a felhasználó feladata.

(5) Költségmegosztók alkalmazása esetén is a légtérfogatok szerint végzi a szolgáltató a tényleges fogyasztás havi megosztását. A költségmegosztók adatai alapján történő elszámolás - jogszabály eltérő rendelkezése hiányában - évente egyszer történik, a költségmegosztót forgalmazó társaság által készített felosztási arányok alapján, melyet legkésőbb június 30-ig küld meg a felhasználónak. A szolgáltató ezt követően - a felhasználó által leadott elszámolás alapján - kiadja az elszámoló számlákat (befizetés vagy vissza térítés).

(6) Abban az esetben, ha a felhasználói közösség tagjai nem tudnak megállapodni a felhasználó képviselőjének személyéről sem, akkor – aláíró fél hiányában – a közszolgáltatási szerződés ráutaló magatartással jön létre. A szolgáltatónak a szolgáltatást ekkor is fenn kell tartania, ugyanakkor jogosult a nyújtott szolgáltatás ellenértékeként a távhőszolgáltatás megállapított legmagasabb hatósági díjaira. A szolgáltató ebben az esetben is havonta a tényleges fogyasztás alapján számláz a nyilvántartás szerinti felhasználóknak, a fűtött légtérfogat arányok (kivéve közös használatú helyiségek) szerint.

(7) Amennyiben a felhasználói közösség tagjai a megosztási módról, arányokról nem tudnak megállapodni, továbbá a Tszt. 43. § (5b) bekezdés alapján a fűtési költségmegosztó felszerelése az egyes hőleadó készülékekre műszakilag nem megvalósítható, vagy a lehetséges energiamegtakarítással való arányosság tekintetében nem költséghatékony, akkor a képviselő által kötendő közüzemi szerződésben a hőmennyiségnek a fűtött légköbméter (kivéve közös használatú helyiségek) arányok szerinti megosztását kell alkalmazni.

(8) A távhőszolgáltatásról szóló 2005. évi XVIII. törvény végrehajtásáról szóló 157/2005. (VIII. 15.) Korm. rendelet Költséghatékonysági vizsgálat fűtési célú hőmennyiség épületrészenkénti hiteles mérésének kialakítása vagy fűtési költségmegosztók alkalmazása esetére című 8. melléklet 6. sora szerinti Megtakarítási arány (E) értéke a Városi Szolgáltató Nonprofit Zrt. ellátási területén 0,1 azzal, hogy a beruházás figyelembe vett költségei között minden esetben figyelembe kell venni a fűtés egyedi szabályozhatóvá történő átalakításának költségeit is.

**13. Díjfizetési rendelkezések**

**19. §**

(1) A szolgáltatás díjának megfizetése a távhőszolgáltatóval szerződéses jogviszonyban álló felhasználó kötelessége.

(2) Amennyiben a felhasználó a távhőszolgáltatási díj épületrészenkénti megosztását kéri, úgy a díj megfizetésére a Tszt. 3. § b) pontban meghatározott díjfizető köteles.

(3) A távhőszolgáltatásért a felhasználó (díjfizető) a jogszabályban [L1] megállapított díjakat köteles megfizetni.

(4) A távhőszolgáltató a szolgáltatási díjat kizárólag a Tszt. 44. § (3) bekezdésébe foglalt feltételek esetén a számlázza közvetlenül a bérlőnek, használónak. E rendelet 18. § (3) bekezdés szerinti külön történő díjfizetés esetében a felhasználói közösség megbízottja által kötendő közszolgáltatási szerződésben is meg kell határozni a díjfizetőket.

(5) A szolgáltatás idején az épület, épületrész tulajdonosa által nem használt, hasznosított lakás és egyéb célú helyiségek szolgáltatási díját is fizetni kell a tulajdonosnak.

(6) A tulajdonosnak a távhőszolgáltatást érintő és a díjfizető személyében bekövetkezett változást 15 napon belül be kell jelenteni és hitelt érdemlően bizonyítani a szolgáltató felé, mindaddig a korábbi szerződés szerint történik a díjfizetés.

(7) A díjakat a távhőszolgáltató által kiállított számlán feltüntetett, a számla keltétől számított 8 naptári napnál nem rövidebb fizetési határidőig kell megfizetni.

(8) A távhő-és használati melegvíz szolgáltatással kapcsolatos díjfizetési kötelezettség és egyéb tartozás a társasház tulajdonosait, a felhasználói közösség tagjait nem terhelik egyetemlegesen.

**14. A szerződésszegés és következményei**

**20. §**

(1) A közszolgáltatási szerződés megszegésének eseteit és következményeit a Tszt. 49. §-51. §-ai szabályozzák.

(2) Ha a lakossági felhasználóval szemben a Tszt. 49. § (2) bekezdésének *b)-e)* pontjaiban leírt szerződésszegés miatt a távhőszolgáltatás felfüggeszthető lenne, a távhőszolgáltató csökkentett szolgáltatásként a felhasználási hely közszolgáltatási szerződés szerinti fűtési célú hőellátásához szükséges hőmennyiség legalább 50%-át köteles biztosítani. A használati melegvíz-szolgáltatási célú távhőszolgáltatás teljes mértékben megszüntethető.

(3) Az (1) és (2) bekezdésben foglaltak nem érintik a távhőszolgáltató jogosultságát a közszolgáltatási szerződés felmondására a Tszt. 51. § (3) bekezdés *b)-c)* pontjaiban, valamint a (4) bekezdésében foglalt meghatározott esetekben.

(4) A távhőszolgáltató jogosult olyan műszaki megoldásokat alkalmazni, amelyek az (1) bekezdés szerinti csökkentett szolgáltatást az épületrészben teszik lehetővé akkor, ha a szerződésszegést az egyes épületrészek díjfizetői követik el.

(5) Amennyiben a távhőszolgáltató a felhasználó szerződésszegése miatt a szolgáltatás felfüggesztésére, vagy az (1)-(2) és (4) bekezdés szerinti csökkentésére jogosult, az ennek végrehajtásához szükséges munkálatokat a felhasználói berendezéseken is jogosult elvégezni, az ingatlantulajdonos pedig ennek tűrésére köteles.

(6) Ha a távhőszolgáltató a felhasználóval szemben fennálló távhőszolgáltatási kötelezettségének neki felróható okból nem, vagy nem megfelelően tesz eleget, úgy a Tszt. 51. § (1) bekezdésében meghatározott jogkövetkezményeket kell alkalmazni úgy, hogy a Tszt. 51. § (1) bekezdésének b) pontjában meghatározott kötbér mértéke a közszolgáltatási szerződésben meghatározott éves alapdíj szerződésszegés mértékével arányos része.

(7) Amennyiben a szolgáltatás folyamatosan 24 órát meghaladóan a távhőszolgáltatónak felróható okból csökkent mértékű, a szolgáltató az alapdíj – csökkentett szolgáltatás időtartamával arányos részének– kétszeresét fizeti vissza. A szolgáltatás csökkent mértékű, ha valamely fűtött helyiség hőmérséklete, illetve a szolgáltatott melegvíz hőmérséklete a közszolgáltatási szerződésben foglaltakat nem éri el, de a különbség kisebb 5 Co-nál.

(8) A szolgáltató kötbért köteles fizetni a Tszt. 49. § (1) bekezdésben foglaltak megsértése esetén.

(9) A kötbér a szerződésszegéssel érintett szolgáltatás díja után jár és annak mértékét a szerződésben, kell meghatározni. A szolgáltató a kötbérrel nem fedezett kárt is köteles a felhasználónak megtéríteni. A kárt a felhasználónak kell bizonyítani.

(10) A felhasználó Tszt. 49. § (2) bekezdés a) pontjában meghatározott szerződésszegés esetén a mérőkörhöz tartozó egy havi alapdíj 50%-át fizeti pótdíjként. Ez csak akkor áll fenn, ha a szolgáltató és a fogyasztó is tudja a mérőkört szabályozni.

(11) Ha a felhasználó, illetve díjfizető a Tszt. 49. § (2) bekezdés pontjaiban szabályozottakat megszegi, vagy egyéb módon szabálytalan vételezést (különösen, ha mért, vagy méretlen vezetékből jogosulatlanul távhőt vételez) valósít meg, a szolgáltatás díján felül pótdíjat köteles fizetni. A pótdíj mértéke a felhasználóra (díjfizetőre) vonatkozó éves alapdíj háromszorosa.

(12) Amennyiben a távhőszolgáltatás díját a felhasználó (díjfizető) felszólítás ellenére az esedékességtől számított 60 napon belül nem fizeti meg, vagy más szerződésszegést követ el, a szolgáltató jogosult a szerződésszegés megszüntetésére vonatkozó felszólításban megjelölt határidő eredménytelen eltelte után a közszolgáltatási szerződést felmondani, és a felhasználót, illetőleg a tulajdonában lévő épületet, vagy épületrészt a távhőszolgáltatásból kikapcsolni, a mindenkor hatályos jogszabályok szerint. E jogosultsága akkor is fennáll, ha az ingatlan használója követ el szerződésszegést.

(13) Az egy hőmennyiségmérőhöz tartozó több díjfizető felhasználó esetén a szerződést megszegő felhasználó kikapcsolása azonban nem akadályozhatja a többi felhasználó zavartalan hőellátást.

(14) A Tszt 51§ (3) bekezdés *a)* és *b)* pont alapján a szolgáltatás felfüggesztése kikapcsolás útján történik, melynek során a szolgáltató jogosult olyan műszaki megoldást alkalmazni, amely lehetővé teszik a fűtési hőszolgáltatás és/vagy a használati melegvíz ellátás felfüggesztését az egyes felhasználókkal szemben. Ez a műszaki megoldás lehet a használati melegvízmérő, és/vagy a hőleadó berendezések (radiátorok) leszerelése. (lehetőség esetén plombálása). A távhőszolgáltatás felfüggesztése azonban nem akadályozhatja a többi felhasználó zavartalan távhőellátását.

**15. Egyéb jogviszony**

**21. §**

(1) A távhőszolgáltató a nem a tulajdonát képező eszközök tulajdonosával (tulajdonosaival, a tulajdonosok megbízottjával) kötött szerződés alapján elláthatja a tulajdonos helyett ezen eszközök üzemeltetését, karbantartását, felújítását. A szolgáltató ezt a tevékenységet ellenszolgáltatásért végzi, melynek mértékét szerződésben kell rögzíteni.

(2) A felhasználói hőközpont és a hőfogadó állomást, valamint az összekötő vezetéket magába foglaló helyiség használatáért a tulajdonos a távhőszolgáltatótól térítésre nem tarthat igényt.

(3) A szolgáltatói hőközpont helyiségére a Tszt. 28. § -ban meghatározottakat kell alkalmazni.

*V. Fejezet*

*A távhőszolgáltatás szüneteltetése, korlátozása és leválás*

**16. A távhőszolgáltatás szüneteltetése**

**22. §**

(1) A távhőszolgáltató a Tszt 40. § szerint jogosult távhőszolgáltatást szüneteltetni. A távhőszolgáltatás szüneteltetése miatt a felhasználói berendezésekben keletkezett károkat a Tszt. 42. §-ba foglaltak szerint köteles a szolgáltató megtéríteni.

(2) A távhőszolgáltatás terv szerinti szüneteltetését a szolgáltató és a felhasználó is kezdeményezheti, melyre akkor van mód, ha akár a szolgáltató, akár a felhasználó az üzemeltetésében lévő berendezést terv szerinti karbantartásnak, felújításnak veti alá.

(3) A szüneteltetéssel is járó terv szerinti karbantartási, felújítási munkákat tárgyév június 1. és augusztus 31. közötti időszakban – a lehetőségek szerint 14 napon belül – kell elvégezni. A munkák megkezdésének és várható befejezésének időpontjáról a felhasználó és a szolgáltató egymást legalább 8 nappal korábban köteles írásban tájékoztatni, az Üzletszabályzatban rögzített módon.

(4) A váratlan meghibásodásról, a meghibásodás okáról és a hiba kijavításának kezdetéről az érintett fél a másik felet 8 órán belül köteles tájékoztatni és a hibát a műszakilag lehetséges legrövidebb időn belül megszüntetni. Ha a hiba kijavítása előre láthatólag a 4 órát eléri, vagy meghaladja, akkor a szolgáltató telefonon értesíti az általa ismert érintett közös képviselőt vagy felhasználói közösség megbízottját, illetve megtesz mindent annak érdekében, hogy a hibát műszakilag lehetséges legrövidebb időn belül elhárítsa.

(5) A szolgáltatási szünet időtartamára is fizetendő a hőszolgáltatás alapdíja.

**23. §**

(1) A felhasználó egyes helyiségek vagy épületrészek távhőszolgáltatásának határozott vagy határozatlan idejű szüneteltetését az alábbi feltételek együttes teljesülése esetén is kérheti:

*a)* a fűtés szüneteltetésével érintett helyiségek határoló szerkezeteivel szomszédos ingatlanrészek tulajdonosai a szüneteltetéshez írásban hozzájárultak,

*b)* a tulajdonosok közössége írásban hozzájárult,

*c)* a szüneteltetés műszaki feltételeit a szolgáltató alakítja ki a hőleadók elzáró szerelvényeinek elzárásával, vagy ezek hiányában záróelem beépítésével és leplombálásával,

*d)* a műszaki átalakítások valamennyi költségét a szüneteltetést kérő felhasználó viseli. Ezen költségeket, valamint a megfizetés módját az Üzletszabályzat részletezi.

(2) A szüneteltetés időtartamára az alapdíjat, a szüneteltetést kérő felhasználó köteles fizetni kivéve, ha a szüneteltetés időtartama hosszabb 1 évnél.

(3) Tulajdonos változás esetén, vagy a felhasználó kérelmére a szolgáltató köteles a távhőszolgáltatást visszaállítani, a felmerülő költségek a felhasználót terhelik.

**17. A távhőszolgáltatás korlátozása**

**24. §**

(1) A Kormány döntése alapján, országos tüzelőanyag hiány miatt, vagy környezetvédelmi okokból az Önkormányzat Képviselő-testülete a távhőszolgáltatás korlátozását a korlátozási fokozat megállapításával rendelheti el. A korlátozás elrendeléséről, a korlátozás fokozatáról és a bevezetés időpontjáról és várható tartamáról a felhasználókat a szolgáltató értesíti.

(2) A korlátozás nem terjedhet ki

*a)* az egészségügyi intézményekre (fekvőbeteg és szociális fekvő beteg intézmények, szakrendelők)

*b)* gyermek intézményekre (bölcsődék, óvodák, alsó- és középfokú oktatási intézmények)

(3) A korlátozás elrendelése két fázisban, és fázison belül több fokozatban történhet.

(4) A korlátozás fázisai:

*a)* I. fázis:

*aa)* 1. fokozat: a felhasználók felkérése a távhőfogyasztás önkéntes csökkentésére a hírközlő eszközök segítségével (helyi rádió, helyi újság stb.)

*ab)* 2. fokozat: a közszolgáltatási szerződésben meghatározott hőteljesítmény 10%-os csökkentése,

*ac)* 3. fokozat: a használati melegvíz szolgáltatás szüneteltetése a lakossági és egyéb felhasználóknál.

*b)* II. fázis:

*ba)* 1. fokozat: az alternatív hőforrással rendelkező egyéb felhasználók fogyasztásának 100%-os csökkentése,

*bb)* 2. fokozat: az egyéb felhasználók közszolgáltatási szerződésben meghatározott hőteljesítményének 80%-os csökkentése (temperálás)

*bc)* 3. fokozat: a lakossági felhasználók közszolgáltatási szerződésben meghatározott hőteljesítményének 80%-os csökkentése (temperálás)

*bd)* 4. fokozat: teljes felhasználói korlátozás a (2) bekezdésben foglalt kivételekkel.

(5) A korlátozásra szolgáló okok megszűnése után a szolgáltató a korlátozást azonnal köteles feloldani. A feloldásról a polgármestert haladéktalanul tájékoztatni kell.

(6) Az (1) bekezdés szerinti korlátozásból származó károkért a távhőszolgáltatót – elvárható magatartása esetén – kártalanítási kötelezettség nem terheli.

*VI. Fejezet*

*Az üzletszabályzat*

**25. §**

(1) A távhőszolgáltató és a felhasználó közötti jogviszonyra vonatkozó, a Tszt., a R. és a jelen rendeletben foglaltakon túlmenő szabályokat a szolgáltató Üzletszabályzata tartalmazza.

(2) Az Üzletszabályzatot és annak módosítását a Jegyző hagyja jóvá.

(3) Az Üzletszabályzat módosítása nem hagyható jóvá, ha az felhasználói érdeket sért.

(4) A mindenkor hatályos Üzletszabályzatot a távhőszolgáltató köteles a felhasználók részére betekinthetővé tenni az ügyfélszolgálatán.

**26. §**

(1) Az Üzletszabályzat e rendeletben foglaltak szerint és e rendeleten túlmenő részletekben határozza meg a szolgáltatónak az érvényben lévő jogszabályok által meghatározott működési kereteit, valamint azokat a legfontosabb feltételeket, amelyek elengedhetetlenül szükségesek a felhasználó és a szolgáltató eredményes együttműködéséhez.

(2) Az Üzletszabályzatnak tartalmaznia kell a távhőszolgáltatásba való bekapcsolódás műszaki és pénzügyi feltételeit, a szolgáltatási jogviszonyban résztvevő felek jogait és kötelezettségeit, a mérések, díjfizetések, a hibabejelentés és hibaelhárítás módját, az ügyfélszolgálat működési szabályait, a szolgáltatás felmondásának feltételeit.

(3) Az Üzletszabályzat tartalmi követelményeit, a szabályozandó kérdéseket a 3. melléklet tartalmazza.

*VII. Fejezet*

*Ármegállapítás, díjalkalmazási feltételek*

**18. Ármegállapítás**

**27. §**

(1) A távhő szolgáltatására vonatkozó árak (díjak) megállapításánál a Tszt. 57. §, az Ámt. 8. § (1) bekezdésre tekintettel lenni.

(2) A szolgáltató a Számvitelről szóló, többször módosított, 2000. évi. C. törvény előírásainak betartásával alakítsa ki a számviteli rendjét, készítse el belső szabályzatait, dolgozza ki a költségnyilvántartás és az önköltségszámítás rendjét, a Fűtőműre vonatkozóan elkülönítve. A költségek közül határozza meg, és külön gyűjtse azon költségeket, amelyek a távhőszolgáltatás árképző tényezői közé nem vehetők fel (ezekre a díjakban felszámított nyereség, és az egyéb árképző tényezők adnak fedezetet), melyek az alábbiak:

*a)* fejlesztésre, beruházásokra fordított anyag-, személyi jellegű és egyéb költség;

*b)* vállalkozási és egyéb nem az alaptevékenységgel összefüggő költségek;

*c)* a céltartalék

**19. Az ármegállapítás rendje**

**28. §**

(1) A Szentendre város területén alkalmazható legmagasabb lakossági távhőszolgáltatási díjakat, valamint a csatlakozási díjat az Ámt. 7. § (1) bekezdésében kapott felhatalmazás alapján - jogszabály ellentétes rendelkezésének hiányában - Szentendre Város Önkormányzat Képviselő-testülete állapítja meg.

(2) A szolgáltató a díjakra vonatkozó javaslatát az Üzletszabályzat mellékletét képező önköltség számítási szabályzat alapján köteles előkészíteni.

(3) A távhőszolgáltatás legmagasabb hatósági díjait e rendelet 1. mellékletében meghatározott mennyiségi egységekre vonatkozóan kell megállapítani.

(4) A távhő-szolgáltatási díjak fő számítási elveit - jogszabály ellentétes rendelkezésének hiányában e rendelet 2. melléklete tartalmazza.

(5) A legmagasabb hatósági ár változása automatikus szerződésmódosítást jelent az árak vonatkozásában.

**20. A távhőszolgáltatási díj és azok tartalma**

**29. §**

(1) A távhőszolgáltatásért a felhasználó, illetőleg díjfizető alapdíjat és hődíjat (továbbiakban együtt: távhőszolgáltatási, vagy szolgáltatási díj)

*a)* Az alapdíj a távhőszolgáltatás folyamatos igénybevételének lehetőségéért és a távhőszolgáltatás igénybevételéért fizetendő 1 légköbméterre, 1 naptári évre megállapított díj, melynek részletes tartalmát e rendelet 31. §-a tartalmazza.

*b)* A hődíj a felhasználó által vételezett (felhasznált) hőmennyiség után fizetendő, 1 GJ-ra (gigajoul-ra) megállapított díj, melynek tartalmát e rendelet 32. §-a tartalmazza.

(2) A felhasználónak az éves alapdíjat havonta 12 egyenlő részletben előre kell megfizetnie, a helyiségek fűtött légtérfogata alapján. Az egyenlő részletek helyett a felhasználó (díjfizető) és a szolgáltató másként is megállapodhat. A lakóépület és a vegyes célra használt épület közös használatra szolgáló és e rendeltetésének megfelelően használt helyiségei és területei légtérfogata az alapdíjfizetés alapjául nem vehetők figyelembe.

(3) A hődíjat a felhasználó ellátását szolgáló hőközpontban hitelesen mért hőmennyiség után a tárgyhót követően havonta utólag kell megfizetni a következők szerint:

*a)* Fűtési hődíj: A távhőszolgáltató a hőmennyiségmérőket hetente többször leolvassa, a havi leolvasás minden hónap első munkanapján történik, amelyen igény szerint a felhasználó képviselője a részt vehet, ha e szándékát előre jelzi a szolgáltatónak. A havi fogyasztást a közszolgáltatási szerződésben megadott módon és arányokban havonta megosztja és számlázza a díjfizetőknek.

*b)* Használati melegvíz hődíj: A használati melegvíz díját hitelesített, szakszerűen felszerelt és a távhőszolgáltató által leplombált, nyilvántartásba vett vízmérőkön mért melegvíz mennyiség alapján kell fizetni, A melegvíz mérők leolvasása havonta történik. Az elszámolás alapja a havi mérőleolvasások alkalmával rögzített mérőállás. [L8] A vízmérővel nem rendelkező díjfizetők a fogyasztói közösség vagy a Társasházi Közösség Szervezeti és Működési Szabályzatában meghatározott módon a fogyasztó képviselője által a szolgáltatónak megadott létszámadatok alapján kötelesek a használati melegvíz díját megfizetni. Amennyiben ilyen adat nem állrendelkezésre, 5 m3/fő vízfogyasztás számlázására jogosult a szolgáltató. (Amennyiben a szolgáltató a felhasználói hőközpontban és hőfogadó állomáson beszereli a használati melegvízmérőket, a díjfizetők mérői a főmérő költségmegosztói).

(4) Az egyéb felhasználó és egyedi mérésű felhasználó a vele kötött közszolgáltatási szerződés szerint fizeti a díjat.

(5) Az (1) bekezdésben említett díjak a használati melegvíz előállításához felhasznált hálózati hidegvíz és csatorna használat díját nem tartalmazzák, azokat a távhőszolgáltató a vízszolgáltató (DMRV ZRt.) mindenkori egységárain a számlájában érvényesíti.

(6) A díjak a mindenkor érvényes ÁFA-t nem tartalmazzák.

**30. §**

Az alapdíj

*a)* a távhőszolgáltató saját hőtermelő létesítményének (fűtőmű) tüzelőanyag nélküli üzemeltetési és karbantartási költségéből;

*b)* a távhőszolgáltató távhővezetékének és tartozékainak, valamint az általa üzemeltetett hőközpontoknak, hőfogadó állomásoknak üzemeltetési és karbantartási költségeiből;

*c)* az üzemeltetés és fenntartás során szükségszerűen elfolyt víz (tágulási tartály feltöltés, karbantartás és javítás miatti szerelésből adódó leengedések) díjából;

*d)* az államot és az önkormányzatot megillető adók, illetékek fűtőmű divízióra eső összegéből áll;

*e)* a fűtőmű divízión megjelenő közvetett költségek alapdíjra számított értéke (a mindenkor hatályos önköltségszámítási szabályzat alapján.

**31. §**

A hődíj

*a)* a távhőszolgáltató által előállított távhő tüzelőanyag árából;

*b)* rendszerhasználati díj (teljesítmény-lekötési, szagosítási, és forgalmi díjak együttesen)

*c)* a fűtőmű divízión megjelenő közvetett költségek hődíjra számított értéke (a mindenkor hatályos önköltségszámítási szabályzat alapján)

*d)* a számítással meghatározott hálózati hőveszteségből (20%);

*e)* a szükségszerűen elfolyt víz hőtartamának ellenértékéből áll.

*f)* a hődíj 5% fedezeti tartalékot tartalmaz.

**21. A díjalkalmazáshoz tartozó egyéb fogalmak meghatározása**

**32. §**

(1) Fűtött légtérfogat: Fűtöttnek minősülő helyiségek által befoglalt térfogat

*a)* a számítás alapjaként az engedélyezett tervdokumentáció vagy a földhivatali nyilvántartás adatait kell figyelembe venni. Ennek felülvizsgálatát a szolgáltató és a felhasználó is kezdeményezheti, az üzletszabályzatban meghatározottak alapján. Az esetleges módosításnak visszamenő hatálya nincs.

*b)* alapterületként kell figyelembe venni a falsíkok közötti zárt területet

*c)* nem vehető figyelembe a falsíkon kívül eső terület, valamint a falsíkból kiugró falpillér által elfoglalt terület, ha azok mértéke egyenként 0,5 m2-nél kisebb,

*d)* nem vehető figyelembe a helyiség légterének a közművezetéket védő burkolat mögötti része, valamint az éléskamra (kamraszekrény),

*e)* álmennyezet térfogatcsökkentő tényezőként akkor vehető figyelembe, ha 5 cm vastagságú hungarocell hőszigeteléssel egyenértékű,

*f)* a korábbiakban megállapított fűtött légtérfogat felülvizsgálatát mind a szolgáltató mind a felhasználó kezdeményezheti, ez esetben a feleknek együtt kell működniük a légtérfogat meghatározásában (a felülvizsgálat összegét és viselésének módját az Üzletszabályzat tartalmazza), az esetleges módosításnak visszamenőleges hatálya nincs,

(2) Fűtött helyiség:

*a)* Az a helyiség, amelyben fűtőtest, vagy egyéb hőleadó berendezés van és az eredeti rendeltetésének vagy műszaki megoldásának megfelelően a helyiség előírás szerinti hőmérséklete a távhőszolgáltatás folytán biztosított.

*b)* lakás,

*c)* közös használatra szolgáló helyiségek:

*d)* gyerekkocsi és kerékpártároló, a közös pince, illetve padlástér, szemétledobó, szélfogó-belépő, kapualj, lépcsőház, mosókonyha, szárító helyiség, közös fürdőszoba, közös WC, a zárt folyosó,

*e)* a nem lakás céljára szolgáló helyiség:

*f)* üzlet, műhely, rendelő, iroda, barkácsműhely, klubszoba, gondnoki iroda, valamint a lakások rendeltetésszerű használatához szükséges egyéb célra hasznosított helyiség.

(3) Fűtési időszak: Az év szeptembe**r** 15. napja és a következő év május 15. napja közötti időszak. A szolgáltató egyéb megállapodás hiányában a távfűtést köteles megkezdeni, ha a napi átlaghőmérséklet három egymást követő napon keresztül 13 C fok alá süllyed.

**22. A távhőszolgáltatás minőségi paraméterei**

**33. §**

(1) A távhőellátás keretében nyújtott fűtési szolgáltatás esetében a fűtési idényben úgy kell fűteni, hogy megfelelően működő felhasználói rendszer mellett az emberi tartózkodás céljára szolgáló fűtött helyiségeknek legalább a közszolgáltatási szerződésben rögzített belső hőmérséklete mindig biztosítható legyen.

(2) Amennyiben nem jön létre írásbeli közszolgáltatási szerződés a felhasználói közösség hibájából, akkor a szolgáltatónak a fűtési idényben úgy kell fűteni, hogy megfelelően működő felhasználói rendszer mellett az emberi tartózkodás céljára szolgáló fűtött helyiségek legalább 20 ˚C-os belső hőmérséklete mindig biztosítható legyen.

(3) A távhőellátás keretében a használati melegvizet úgy kell szolgáltatni, hogy annak hőmérséklete a kifolyócsapoknál, folyamatos használat mellett legalább + 40 Co legyen.

(4) A hőmérséklet mérését a fűtött helyiségekben:

*a)* a helyiség mértani középpontjában 1,5 m magasságban, zárt ablakoknál,

*b)* óvodában, bölcsödében a foglalkoztató helyiségek alapterületének mértani középpontjában 0,3 m magasságban, zárt ablakoknál

kell végezni.

(5) A szolgáltató 22.00 – 05.00 közötti időszakban 2 C○ csökkentést alkalmaz.

**23. Egyéb előírás**

**34. §**

(1) Hőfogadó állomás helyiségének karbantartása a felhasználó (társasház) kötelezettsége. Közszolgáltatási Szerződésben rögzíteni kell a helyiségbe történő bejutást, valamint a szolgáltatói és felhasználói berendezésekben esetleges károkozás rendezését.

(2) A szolgáltató a R. 17/I. § alapján köteles elektronikus információs rendszert (honlapot) működtetni és a 2008. évi LXVII törvény, valamint a TKSZ 26.3. pont alatt (R. 3. melléklet) meghatározottakat a rendelkezésre állást, illetve tudomásszerzést követő 5. munkanapig, a 4. mellékletben előírt adatokat minden év március 31-ig kell közzétenni.

(3) A felhasználók (díjfizetők) részére kiállított számlán fel kell tüntetni a szolgáltató honlapjának elérhetőségi adatait, továbbá annak a hőközpontnak a honlapon szereplő azonosító adatait, melynél lehetőség van a felhasználó által igényelt távhőteljesítmény befolyásolására. (TKSZ 26. 4.)

*VIII. Fejezet*

*Záró rendelkezések*

**35. §**

Hatályát veszti a távhő- szolgáltatásról, és a szolgáltatási díjak alkalmazásáról szóló 29/2008. (IX. 11.) önkormányzati rendelet.

**36. §**

Ez a rendelet a kihirdetését követő napon lép hatályba.

Szentendre, 2024. december 12.

**Fülöp Zsolt dr. Ignácz Dávid**

polgármester jegyző

**Záradék:**

A rendelet 2024. december 17-én került kihirdetésre.

**dr. Ignácz Dávid**

jegyző

1. *melléklet a 25/2024. (XII. 17.) önkormányzati rendelethez*

**A táv-hőszolgáltatási díjak egységeiről**

# 

##### Alapdíjak egység

fűtési Ft/lm3/év

használati melegvíz készítési Ft/lm3/év

Hődíj: egység

fűtésnél és használati melegvíznél Ft/GJ

használati melegvíznél alkalmazandó

fajlagos szorzó **GJ**/vízm3

**-----------------------------------------------------------------------------------------------------------------**

***A használati melegvíz számlázása***

A használati melegvíz számlázása a havonta leolvasott mérőállás (vízm3), és a távhőszolgáltatás legmagasabb hatósági díjairól szóló külön rendeletben megállapított, az egységnyi mennyiségre fordított hőmennyiség szorzata szerint (GJ/vízm3) kell számlázni.

1. *melléklet a 25/2024. (XII. 17.) önkormányzati rendelethez*

A táv-hőszolgáltatási díjak meghatározásának számítási elveiről:

A díjak meghatározásánál az alábbiak szerint kell eljárni a kalkuláció során:

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **1. Földgáz molekula árának képletes ármeghatározása:** | | | | | | |  |  |  |
|  |  |  |  |  |  |  |  |  |  |
|  | **Pn =** | **[P0 x (0,5 x (A/A0) + 0,5 x (G/G0))] x Fx + M** | | | | |  |  |  |
|  |  |  |  |
| ahol: | P0: | Szerződéses alapár USD/1.000 gnm3 | | | |  |  |  |  |
|  | **Pn:** | Havi szerződéses ár HUF/em3-ben 34,00 MJ/gnm3 (15 ˚C-on) névleges fűtőérték mellett | | | | | | |  |
|  | A: | 1 %-os kéntartalmú fűtőolaj havi árainak számtani középértéke USD-ben metrikus tonnánként, | | | | | | |  |
|  |  | a tárgyhavi szállítást közvetlenül megelőző 3 naptári negyedév során | | | | | |  |  |
|  | A0: | bázisérték, értéke: USD/tonna | | |  |  |  |  |  |
|  | G: | 0,2 %-os kéntartalmú gázolaj havi árainak számtani középértéke USD-ben metrikus tonnánként, | | | | | | | |
|  |  | a tárgyhavi szállítást közvetlenül megelőző 3 naptári negyedév során | | | | | |  |  |
|  | G0 : | bázisérték, értéke: USD/tonna | | |  |  |  |  |  |
|  | Fx: | A hatályos törvényeknek megfelelően az Eladó által választott, számlázás napján érvényes | | | | | | |  |
|  |  | HUF/USD MNB deviza árfolyam | | |  |  |  |  |  |
|  | M: | a mindenkori földgáz-készletezési hozzájárulásnak megfelelő összeg HUF/em3-ben | | | | | | |  |
|  |  | 34,00 MJ/gnm3 (15 ˚C-on) névleges fűtőérték mellett | | | |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
| **2. Gázköltség meghatározása:** | | |  |  |  |  |  |  |  |
|  |  |  |  |  |  |  |  |  |  |
|  | **GKi=** | [(**Pn**/1000)+RHDi] x (1+(FK/100)) | | |  |  |  |  |  |
|  |  |  |  |  |  |  |  |  |  |
| ahol: | **GKi:** | időszakra érvényes gázköltség HUF/m3-ben | | | |  |  |  |  |
|  | RHDi: | (((Gázf.laki-4+...+Gázf.laki-1)/4) /(Gázf.∑i-4+...+Gázf.∑i-1)/4))\*RHDTelj/12)+(RHDForg/1000m3) | | | | | | |  |
|  |  | tárgyévi lakossági gázfelhasználást megelőző 4 év gázfogyasztás átlagának és a tárgyévi összes | | | | | | | |
|  |  | gázfelhasználást megelőző 4 év összes gázfogyasztás átlagának hányadosa szorozva a szerződéses | | | | | | | |
|  |  | teljesítménydíj 1/12 részével és a jogszabályban rögzített forgalmi díj m3-re számított értékének összege | | | | | | | |
|  | FK: | konstans, fűtőmű felosztott költségek %-a divíziónkénti eredménykimutatás alapján, jelenlegi értéke 30% | | | | | | | |
|  |  |  |  |  |  |  |  |  |  |
| **3. Hődíj számítása:** | |  |  |  |  |  |  |  |  |
|  |  |  |  |  |  |  |  |  |  |
|  | **HDi=** | ( [**GKi**/((100-HV)/100)] x (1+(FT/100)) ) x C |  |  |  |  |  |  |  |
|  |  |  |  |  |  |  |  |  |  |
| ahol: | **HDi:** | időszakra érvényes hődíj | |  |  |  |  |  |  |
|  | **GKi:** | időszakra érvényes gázköltség | | |  |  |  |  |  |
|  | HV: | hálózati veszteség %-ban (rendelet szerint 20%) | | | |  |  |  |  |
|  | FT: | fedezeti tartalék: a gázköltség 5 %-a | | |  |  |  |  |  |
|  | C: | konstans, GJ-m3 váltószám, értéke: 29,41 | | | |  |  |  |  |

Az alapdíj kalkulációnál:

A költségek-ráfordítások tekintetében a szolgáltatónak az adott év divíziónkénti eredmény kimutatásának Fűtőműre vonatkozó adataiból kell kiindulni (E Ft ). A kalkuláció során együtt kell tekintettel lenni a KSH által az adott évre vonatkozó vagy várható árindexváltozás, valamint az előre tervezett  felújítási munkák költségeire.

Az összevont alapdíj megosztása a fűtés és a használati melegvíz között:

fűtés: 77%

használati melegvíz: 23%

(*az arányt a szolgáltatónak évente számítással igazolni kell*)

A hődíj kalkulációnál:

1. *melléklet a 25/2024. (XII. 17.) önkormányzati rendelethez*

**Távhőszolgáltató üzletszabályzatában szabályozandó kérdések,**

**főbb tartalmi követelmények:**

###### Előszó az Üzletszabályzat tárgya, hatálya

**1. A Részvénytársaság bemutatása**

1. **Fogalom meghatározások**
2. **Fogyasztási helyek létesítése vagy bővítése, feltételek**
3. **Szerződéses kapcsolatok**

A szerződések típusai

Fizetési megállapodás

A közszolgáltatási szerződések tartalmi követelményei

A szerződő felek kötelezettségei és jogai stb.

1. **Ügyfélszolgálati tevékenység**

célja

helye, időpontok

szolgáltatói dolgozókkal kapcsolatos főbb követelmények, dolgozók magatartása stb.

1. **Reklamációk, panaszok kezelése**

kifogás számla ellen

elszámolás hibás mérés esetén

minőségi reklamációk

ügyintézési határidő

1. **Az üzemi események rendszere**

hibaelhárítás, -bejelentés

hibaelhárítás rendje

szolgáltatás szüneteltetése

korlátozás

vis major

leválás feltételei

1. **A távhőszolgáltatás ár és díjtétel rendszere**

a díjak kialakításának általános elvei

költségfedezeti elv

költségminimalizálási elv

együttműködési elv

1. **A távhőszolgáltatás díjának elszámolása**

alapdíj

hődíj

mérés alapján történő elszámolás,

melegvíz készítéséhez felhasznált ivóvíz- és csatornahasználati díj elszámolása

1. **Kapcsolatok**

érdekképviseletekkel

1. **A szolgáltatás minőségi paraméterei**
2. **A társaság nevében eljáró személyek azonosításának rendje**
3. **Mellékletek**

szerződéses formanyomtatvány

önköltség számítási szabályzat

*4. melléklet a 25/2024. (XII. 17.) önkormányzati rendelethez*

|  | **A** | **B** | **C** | **D** |
| --- | --- | --- | --- | --- |
| **1** | **Hőközpont jele** | **Hőfogadó száma** | **Társasház címe** | **Lakások szám** |
| **2** | A |  | Széchenyi tér 29-30-31. | 41 |
| **3** | B |  | Széchenyi tér 32-33. | 28 |
| **4** | C |  | Széchenyi tér 19-20-21. | 42 |
| **5** | D I |  | Széchenyi tér 16-17-18. | 42 |
| **6** | D II |  | Széchenyi tér 13-14-15. | 42 |
| **7** | E |  | Széchenyi tér 11-12. | 28 |
| **8** | F |  | Széchenyi tér 8-9-10. | 42 |
| **9** | G |  | Széchenyi tér 2-7. | 78 |
| **10** | H |  | Hamvas B. u. 11-15. | 33 |
| **11** | I |  | Hamvas B. u. 3-9. | 56 |
| **12** | J |  | Hamvas B. u. 20-30. | 60 |
| **13** | K |  | Hamvas B. u. 42-48. | 32 |
| **14** | L |  | Hamvas B. u. 32-40. | 55 |
| **15** | M |  | Hamvas B. u. 12-18. | 56 |
| **16** | N |  | Hamvas B. u. 2-10. | 80 |
| **17** | A32 | 1 | Kondor Béla u. 26. | 23 |
| **18** | 2 | Kondor Béla u. 3. | 8 |
| **19** | 3 | Kondor Béla u. 5. | 8 |
| **20** | 4 | Kondor Béla u. 7. | 8 |
| **21** | 5 | Kondor Béla u. 9. | 8 |
| **22** | 6 | Kondor Béla u. 11. | 8 |
| **23** | 7 | Kondor Béla u. 13. | 8 |
| **24** | 8 | Kálvária u. 57. | 8 |
| **25** | 9 | Kálvária u. 59. | 8 |
| **26** | 10 | Kálvária u. 61. | 8 |
| **27** | 11 | Kálvária u. 65. | 8 |
| **28** | 12 | Kálvária u. 67. | 8 |
| **29** | A2 |  | Károly u. 24-34. | 85 |
| **30** | B2 |  | Károly u. 16-22. | 60 |
| **31** | C2 |  | Károly u. 2-14. | 99 |
| **32** | R (M, N,O) | 13 | Radnóti u. 1. | 6 |
| **33** | 14 | Radnóti u. 1/7. | 1 |
| **34** | 15 | Radnóti u. 2. | 6 |
| **35** | 16 | Radnóti u. 2/1/7. | 1 |
| **36** | 17 | Radnóti u. 3. | 9 |
| **37** | 18 | Radnóti u. 4. | 9 |
| **38** | 19 | Radnóti u. 5. | 9 |
| **39** | 20 | Radnóti u. 6. | 8 |
| **40** | 21 | Radnóti u. 7. | 9 |
| **41** | 22 | Radnóti u. 8/2/9. | 1 |
| **42** | 23 | Radnóti u. 8. | 8 |
| **43** | 24 | Radnóti u. 9. | 9 |
| **44** | 25 | Radnóti u. 10. | 10 |
| **45** | 26 | Radnóti u. 11. | 9 |
| **46** | 27 | Radnóti u. 12. | 9 |
| **47** | 28 | Radnóti u. 13. | 9 |
| **48** | 29 | Radnóti u. 14. | 9 |
| **49** | 30 | Radnóti u. 15. | 9 |
| **50** | E2 |  | Fehérvíz 2-8. | 60 |
| **51** | F2 |  | Fehérvíz utca 20-30. | 83 |
| **52** | D3 |  | Fehérvíz utca 10-18. | 70 |